Diari Oficial de la Generalitat Valenciana


Sumari del DOGV 3214, del 31-03-1998 (1998/2124)

ORDRE de 6 de març de 1998, de la Conselleria d’Obres Públiques, Urbanisme i Transports, per la qual s’autoritza els gestors administratius adscrits als col·legis oficials de la Comunitat Valenciana perquè efectuen la compulsa dels documents necessaris per a l’obtenció del visat i l’alta d’autoritzacions de transport.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/03/06/(1)/dof/vci/html**

### Dades del document

Número de DOGV
:   3214

Data del DOGV
:   31-03-1998

Secció del DOGV
:   I. DISPOSICIONS GENERALS

Número del document
:   1998/2124


Data del document
:   06-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 6 de març de 1998, de la Conselleria d'Obres Públiques, Urbanisme i Transports, per la qual s'autoritza els gestors administratius adscrits als col·legis oficials de la Comunitat Valenciana perquè efectuen la compulsa dels documents necessaris per a l'obtenció del visat i l'alta d'autoritzacions de transport. [1998/Q2124]
  
De manera transitòria es va establir, en l'Ordre del 23 de gener de 1997, l'autorització perquè, durant l'any 1997, els gestors administratius adscrits als col·legis oficials de la Comunitat Valenciana pogueren efectuar compulses dels documents necessaris per a l'obtenció del visat d'autoritzacions de transport. Transcorregut el període d'adaptació i comprovats els resultats, sembla convenient establir aquesta mateixa mesura amb caràcter indefinit.
  
A fi que aquesta mesura no comporte un deteriorament en la funció de compulsa i puga perdre l'efectivitat i credibilitat que des de la Direcció General s'atribueix a aquesta tramitació, s'accentua l'obligatorietat que siga el gestor administratiu col·legiat qui, com a titular del seu despatx, faça personalment la compulsa indicada i seran els diferents serveis territorials de la Direcció General de Transports els que vigilen el compliment fidel d'aquesta mesura.
  
Per tot això, i fent ús de les atribucions que em confereix l'article 35.e de la Llei 5/1993, de 30 de desembre, del Govern Valencià i el Decret 65/1991, de 15 d'abril, del Consell de la Generalitat Valenciana,
  
ORDENE
  
Article 1
  
Els gestors administratius adscrits als col·legis oficials de la Comunitat Valenciana podran efectuar la compulsa dels documents necessaris per a l- obtenció del visat i l'alta d'autoritzacions de transport de manera indefinida.
  
Article 2
  
La compulsa dels documents esmentats l'haurà de realitzar el mateix gestor administratiu col·legiat sense que en cap cas puga delegar aquesta facultat. La compulsa de documents establida en aquesta ordre tindrà caràcter gratuït, sense que es puga percebre cap tipus de contrapartida per aquest concepte.
  
Article 3
  
En la compulsa de documents, el gestor administratiu farà constar clarament que la còpia que s'ha de compulsar es correspon fidelment amb l'original presentat davant seu, i farà constar el seu nom i cognom, la data i el número de col·legiat i estamparà el segell professional.
  
Article 4
  
Els serveis territorials de Transports sol·licitaran als col·legis professionals corresponents una relació de tots els gestors administratius col·legiats en la seua província en què consten les seues signatures i el reconeixement d'aquestes i els col·legis els l'hauran de facilitar.
  
Si durant l'exercici de les seues funcions de compulsa es detectara alguna irregularitat, es procediria a una exclusió cautelar d'aquesta prerrogativa que, comunicada al col·legi oficial, donaria pas a l'inici d'un expedient administratiu.
  
Si les causes detectades foren de tipus penal, dictada l'exclusió cautelar, es posaria l'expedient en coneixement de la jurisdicció competent perquè continue el procediment.
  
DISPOSICIONS FINALS
  
Primera
  
Es faculta el director general de Transports perquè dicte les instruccions complementàries per al desenvolupament i execució d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 6 de març de 1998
  
El conseller d'Obres Públiques, Urbanisme i Transports
  
LUIS FERNANDO CARTAGENA TRAVESEDO


Còpia Permalink ELI